1“Mbaboolera obwadyeeri endi, oyo yeesi oteengira mu sidwooli nabitira mu mulyaango, nae yaniina yengirira abundu wandi, omuundu oyo aba ali omwiibi handi omunyaka. 2Nae oyo owingirira mu mulyaango, niye oba omwaayi mweene w'amakoondi. 3Oyo niye yi muliindi w'esiruwa yiyekulira; mani amakoondi kamanya ekono lyae, mani yalaanga buli koondi lyae nende eliita lyaalyo, mani yaakemirira nikatula erwaanyi. 4Mani naaba naamalire ohutusa erwaanyi amakoondi kae, akatangirira mu moni, mani amakoondi kamuloondaho, olwohuba kaba kamanya ekono lyae. 5Nae haba sikanyala ohuloonda omuteende yeesi, nae kaba kacha ohumwiiruha busa, olwohuba haba sikamanyire ekono ly'Abateende.” 6Yesu yabahosesera esifwaanani sino, nae nabo haba sibamanya esihuluundu siyali ababooleraanga. 7Sakira Yesu handi yeecha yababoolera ati, “Mbaboolera obwadyeeri endi, niise omulyaango kw'amakoondi. 8Abo boosi abacha ohwiicha enyuma wange, beebi handi banyaka busa; nae amakoondi nako, haba sikabatekeeresa. 9Nise omulyaango; mani omuundu yeesi niyanyiingiriramo, achia ohuwonisibwa, handi achia ohwingiraanga handi natula mani nanyolaanga olwaayiro. 10Omwiibi yechaanga busa ohwiiba nende ohwiita nende ohunyaasa. Ese ndeecha hu bandu banyale ohunyoola obulamu, mani babe nabwo mubwichufu. 11Niise omwaayi mulai. Omwaayi mulai, awaayo obulamu bwae hulw'amakoondi. 12Oyo oba naali busa omupakase, handi otaali omwaayi, otaali omweene makoondi, naabonaho busa esinamiindi nisiicha aleha busa amakoondi mani yeyiruhira; mani esinamiindi siicha syaakakwaaho, mani syakasalaania. 13Yeyiruhira olwohuba aba ali busa omuhalaabani mani saliindaho amakoondi kata nabudiidi. 14Nise omwaayi mulai. Ese manyire amakoondi kange, handi amakoondi kange kosi kaamanyire, 15koti busa lu Laata yaamanyire, handi syeesi ndaamanya Laata; handi mbwayo obulamu bwaange hulw'amakoondi. 16Handi ndi nende amakoondi kandi, akataali ak'omusidwooli sino. Mani hoyeere ohukaleeta kosi, mani kosi kamanye ekono lyaange. Mani sakira achia ohubaao esidwooli silala nende omwaayi mulala. 17Mani hulw'esifune sino, sakira Laata yandaha, olwohuba ese ndetusaho obulamu bwaange, hu lunyuma handi nyale ohubwekobosera. 18Abulao omuundu yeesi onyala ohubuundusaho, nae ese omweene, mbwetusaho, handi ndi nende obunyala bw'ohububukula handi; ndanyoola esilagiro sino ohutula hu Laata.” 19Handi ohukabuhanamo hwecha hwabao mu Bayudaaya hulw'emboosi chino. 20Abangi hw'abo baboolaanga bati, “Aliho omusaambwa, mani mulalu niye; lwasiina humutekeeresa?” 21Nae abandi baboolaanga bati, “Chino haba sin'emboosi ech'omuundu oliho omusaambwa. Omusaambwa kunyala kwalimbusa emoni ch'omuwofu?” 22Esiha esyo syali esy'esidyaalo sy'ohulabya Enyuumba ya Nasae e Yerusaalemu; 23yali etoocho, mani Yesu yali nakendaanga mu nyumba ya Nasae, mu siseenge sya Solomooni. 24Mani sakira Abayudaaya beecha bebuusa bamwebodoohania mani bamuboolera bati, “Ng'ochia ohutuhiindya notulehere mubutamanya? Nikali mbwe ewe niiwe Kristo, tuboolere busa alafu.” 25Nae Yesu yabakobolamo ati, “Ndamala ohubaboolera, nae haba simufukiiriraanga. Emirimo chino chiindi ohuholaanga mu liita lya Laata, chindusira obujulisi echeene; 26nae eng'we haba simufukiiriraanga daawe, olwohuba eng'we haba simuli hu makoondi kaange. 27Amakoondi kange kamanya ekono lyaange, handi syesi ngamanyire, mani kanoonda busa; 28mani naange ngabeeresa obulamu butaakama, mani haba sikachia humalwao, handi abulao oyo yeesi ochia ohukakwaaho akatuse mu mahono kange. 29Laata oyo owakamberesa, ahira ebiindu byoosi, handi abulao omuundu yeesi onyala ohubang'uula yabatusa mu muhono kwa Laata. 30Ese nende Laata huli mulala.” 31Handi Abayudaaya beecha badoola amakina nibadaha ohumuhuyira. 32Nae Yesu yabakobolamo ati, “Ese mbekeese emirimo miingi milai muno ohutula eyiri Laata; bulaanu ni mulimo siina kweene kumudaha ohuhubbiraho amakina?” 33Nae Abayudaaya bamukobolamo bati, “Sihudaha ohuhuhubba amakina hulw'omulimo mulai daawe, nae ni hulw'ohufwoola Nasae; olwohuba ewe oli omuundu busa, nae oli ohwehola ohuba Nasae.” 34Nae Yesu yabakobolamo ati, “Haba sisyandiikwa mu malako k'eng'we siti, ‘Nasae yaboola ati, eng'we muli banasaye’? 35Mani Nasae niyabalaanga ati bali banasaye, abo ba mboosi ya Nasae yechera (handi ebyandiiko byolerefu haba sibinyala ohuhalakwa), 36bulaanu lwasiina muba muboola, hu oyo yi Laata yalabya yaaba omwolerefu mani yamala yaamutuma ohwiicha mu syaalo muti, ‘Ewe oli ohufwoola Nasae,’ olwohuba busa mbwe ese mboolere endi, ‘Ndi Omwaana wa Nasae’? 37Nikali mbwe ese haba siindi ohuholaanga emirimo cha Laata, mani mutafukiiriramo; 38nae nikali mbwe ndi ohuchiholaanga, kata nende nimutafukiirira, muhoyeere mani mufukiirire emirimo echo busa, hu munyale ohumanya handi nende ohwomiisa muti, Laata yandimo, handi muti, ese ndi mu Laata.” 39Handi abo bateemaho ohumudiira, nae omweene yaanyala ohwechimula yaatula mu mahono kaabwe yawaawo. 40Yesu yeecha handi yaatula awo yawaawo yaambuha Yorudaani yacha mu sifwo si Yowaana yachaakiramo ohubatisaanga, mani yadoong'a ebweene eyo. 41Handi abandu bandi beecha bamuloondaho beecha yaali; mani baboola bati, “Yowaana haba siyaholaho esilolero syoosi daawe, nae buli siindu si Yowaana yaboolaanga hu muundu wuno syali esyadyeeri syeene.” 42Mani abandu beeyo bangi beecha bamufukiiriramo.
lug_Latn